Petrolprys: Só staan sake nou vir Februarie | Netwerk24
Deur Hanlie Stadler 15 Januarie 2020 11:01
Daar is steeds ’n skraal kans dat 95-oktaan-petrol in Februarie goedkoper gaan word, maar twee en ’n half weke se water moet nog in die see vloei voordat motoriste sekerheid daaroor sal hê.
’n Tenk petrol gaan jou dalk effens goedkoper kos in Februarie. Foto: Pixabay
Aan die ander kant lyk dit na min of meer ’n uitgemaakte saak dat diesel en paraffien duurder gaan word.
Volgens die syfers wat die Sentrale Energiefonds daagliks bywerk, sou 95-oktaan-petrol 8c per liter goedkoper geword het indien pryse vandag vasgepen moes word. 93-oktaan-petrol sou 1c per liter duurder geword het, diesel sou op groothandelvlak 12c per liter meer gekos het en paraffien 10c per liter meer. (Die kleinhandelprys van diesel word nie gereguleer nie.)
Die syfers gaan nog daagliks verander tot 31 Januarie – die laaste dag van ’n vyfweek-oorsigperiode – en Februarie se pryse sal vanaf Woensdag 5 Februarie geld.
In dié stadium is die ietwat sterker rand die rede vir die oorverhaling (potensiële daling) op 95-oktaan-petrol en ook die rede waarom diesel nie met tot 28c per liter duurder word nie. Die rand werk die styging met tussen 14c en 16c per liter teen.
Die tweede faktor wat die prys van plaaslike brandstof bepaal, naamlik internasionale brandstofpryse, het die afgelope week effens gedaal nadat dit opgeskiet het weens die konflik tussen Iran en die VSA. Brent-ruolie, wat ’n week gelede selfs bo $70 per vat gedraai het, het teruggesak en Woensdagoggend $64,29 per vat gekos.
Die oorverhaling op die petrolprys het Januarie op 22c per liter begin en deurentyd gedaal.